钦定古今图书集成/明伦汇编/官常典/第488卷 > 韩洪
## 钦定古今图书集成/明伦汇编/官常典/第488卷 > 韩洪

按《隋书韩擒传》：“洪字叔明，擒季弟也。少骁勇善射，膂
力过人。仕周，侍伯上士。后以军功拜大都督。高祖为丞相，从韦孝宽破尉迥于相州，加上开府甘棠县侯，
邑八百户。高祖受禅，进爵为公，寻授骠骑将军。开皇
九年，平陈之役，授行军总管。及陈平，晋王广大猎于
蒋山，有猛兽在围中，众皆惧，洪驰马射之，应弦而倒。”
陈氏诸将列观于侧，莫不叹伏焉。王大喜，赠缣百疋。
寻以功加柱国，拜蒋州刺史。数岁，转廉州刺史。时突
厥屡为边患，朝廷以洪骁勇，检校朔州总管事，寻拜
代州总管。仁寿元年，突厥达头可汗犯塞，洪率蔚州
刺史刘隆、大将军李药王拒之，遇卤于恒安，众寡不
敌。洪四面搏战，身被重疮，将士沮气。卤悉众围之，矢
下如雨。洪伪与卤和，围少解。洪率所领溃围而出，死
者大半，杀卤亦倍。洪及药王除名为民，隆竟坐死。炀
帝北巡，至长安，见白骨被野，以问侍臣。侍臣曰：“往者
韩洪与卤战处也。”帝悯然伤之，收葬骸骨，命五郡沙
门为设佛供，拜洪陇西太守。未几，朱崖民王万昌作
乱，诏洪击平之，以功加位金紫光禄大夫，领郡如故。
俄而万昌弟仲通复叛，又诏洪讨平之。师未旋，遇疾
而卒，时年六十三。